b'\n_START_ARTICLE_\nSaraj (mesto)\n_START_PARAGRAPH_\nSaraj je naziv dveh mest, ki sta bili zaporedoma prestolnici Zlate horde, mongolskega kraljestva, ki je v 13. in 14. stoletju obsegalo ve\xc4\x8dino Osrednje Azije in del vzhodne Evrope. Mesti sta stali v sedanji Rusiji in sta spadali med najve\xc4\x8dja mesta v srednjeve\xc5\xa1kem svetu, saj sta imeli po nekaterih ocenah pribli\xc5\xbeno 500.000 prebivalcev._NEWLINE_Naziv Saraj izhaja iz perzijske besede saraj, ki pomeni hi\xc5\xa1o ali pala\xc4\x8do. Isti izvor imajo tudi nazivi ve\xc4\x8d drugih mest, med njimi Sarajeva v Bosni in Hercegovini.\n_START_SECTION_\nStari Saraj\n_START_PARAGRAPH_\nStari Saraj (tatarsko  \xd0\xa1\xd0\xb0\xd1\x80\xd0\xb0\xd0\xb9-\xd0\x91\xd0\xb0\xd1\x82\xd1\x83: Saraj Batu, arabsko Sarai-al-Maqrus, al-Maqrus  v arab\xc5\xa1\xc4\x8dini pomen blagoslovljen) je ustanovil mongolski vladar Batu kan sredi 1240. let.  Mesto je stalo najverjetneje ob reki Ahtubi, rokavu spodnje Volge, blizu sedanje vasi Selitrenoje v Astrahanski oblasti, pribli\xc5\xbeno 120 km severno od Astrahana. Saraj je bil prestolnica Batuja in njegovega naslednika Berkeja. Med njuno vladavino je bila Zlata horda \xc5\xa1e mogo\xc4\x8dno cesarstvo. V Saraj so prihajali razli\xc4\x8dni ruski knezi prisegat zvestobo kanoma, od katerih so dobivali  pravico do oblasti (jarlik).\n_START_SECTION_\nMali Saraj\n_START_PARAGRAPH_\nMali Saraj  ali Saraj D\xc5\xbeuk (iz perzijskega saraj in mongolskega  \xd0\xb6\xd2\xaf\xd0\xba [d\xc5\xbeuk] \xe2\x80\x93 majhen, rusko Saraj\xc4\x8dik) je bilo mesto ob reki Ural, ki se tako v starih kot novih \xc4\x8dlankih zamenjuje z drugima Sarajema. Mali Saraj je bil glavno mesto Nogajske horde, ene od naslednic Zlate horde. Mesto so leta 1580 oplenili uralski kozaki, kasneje pa je postalo glavni stan nekaj kaza\xc5\xa1kih kanov.'